ΓΡΑΠΤΗ ΕΡΩΤΗΣΗ P-2816/99

υποβολή: Roy Perry (PPE-DE) προς την Επιτροπή

(7 Ιανουαρίου 2000)

Θέμα: Το πρόγραμμα Interreg και οι θαλάσσιες παραμεθόριες περιοχές

Συμπεριλαμβάνοντας ορισμένες θαλάσσιες παραμεθόριες περιοχές στο παράρτημα των κατευθυντήριων γραμμών του Interreg, η Επιτροπή παραδέχθηκε ότι είναι σκόπιμο να παρασχεθεί βοήθεια στις θαλάσσιες παραμεθόριες περιοχές ούτως ώστε να συνεργαστούν στενά στη ζώνη Α. Ωστόσο, η Επιτροπή δεν αναγνωρίζει ότι και άλλες θαλάσσιες παραμεθόριες περιοχές μπορούν να πιστοποιήσουν με βάσιμα στοιχεία ότι θα μπορούσαν να περιληφθούν στο Interreg ΙΙΙ A, δεδομένου ότι ο κατάλογος των επιλέξιμων περιοχών περιορίζεται επί του παρόντος στις περιοχές που έχουν λάβει πόρους του προγράμματος Interreg A κατά τη διάρκεια της τελευταίας περιόδου προγραμματισμού.

Οι νέες θαλάσσιες παραμεθόριες περιοχές μπορούν να αποδείξουν ότι είναι σε θέση τόσο να αναπτύξουν τις στενές εταιρικές σχέσεις που προβλέπονται στο Interreg III A όσο και να έχουν συγκεκριμένα παραγωγική ικανότητα και απόδοση.

Οι περιοχές αυτές:

- έχουν δημιουργήσει μακροχρόνιες και εξελιγμένες συνδέσεις κατά μήκος των θαλάσσιων συνόρων, συμπεριλαμβανομένων πορθμείων και εμπορικών συνδέσεων"

- έχουν λάβειποστήριξη και έχουν δεσμευτεί να συμβάλλουν στη διασυνοριακή συνεργασία μέσω πολυτομεακών τοπικών εταιρικών σχέσεων.

Θα μπορούσε η Επιτροπή να εξετάσει το ενδεχόμενο να διαμορφωθούν με την απαιτούμενη ευελιξία οι κατευθυντήριες γραμμές του Interreg ούτως ώστε να μπορέσουν να επωφεληθούν από αυτό το πρόγραμμα χρηματοδότησης και οι επιπλέον αυτές θαλάσσιες παραμεθόριες περιοχές;

Απάντηση του κ. Barnier εξ ονόματος της Επιτροπής

(10 Φεβρουαρίου 2000)

Σύμφωνα με το σχέδιο ανακοίνωσης της Επιτροπής προς τα κράτη μέλη για τον καθορισμό των προσανατολισμών για μία κοινοτική πρωτοβουλία Interreg για την περίοδο προγραμματισμού 2000-2006, η οποία εγκρίθηκε από την Επιτροπή στις 13 Οκτωβρίου 1999(1), η συνεργασία μεταξύ θαλάσσιων ζωνών θα πραγματοποιηθεί στο πλαίσιο τριών πτυχών που προβλέπονται από την πρωτοβουλία αυτή: την διασυνοριακή συνεργασία (πτυχή A), τη διεθνική συνεργασία (πτυχή B) και τη διαπεριφερειακή συνεργασία (πτυχή Γ).

Όσον αφορά την πτυχή Α, ο πρωταρχικός στόχος είναι η διασυνοριακή συνεργασία μεταξύ γειτονικών εδαφικών οργανώσεων τοπικής αυτοδιοίκησης, δηλαδή μεταξύ συνοριακών ζωνών. Όπως συνέβη και κατά το παρελθόν, ορισμένες θαλάσσιες ζώνες θα επωφεληθούν επίσης, κατέξαίρεση, από τη μορφή αυτή συνεργασίας. Προκύπτει σαφώς από τον ενδεικτικό κατάλογο προτεραιοτήτων και μέτρων που είναι επιλέξιμα για την πτυχή αυτή ότι το μεγαλύτερο μέρος τους θα εφαρμοσθεί δύσκολα σε συνοριακές ζώνες που χωρίζονται από θάλασσα ή από θαλάσσια οδό.

Αντιθέτως, όλες οι θαλάσσιες ζώνες θα είναι επιλέξιμες για τις δύο άλλες πτυχές. Όσον αφορά τη διεθνική συνεργασία, κάθε θαλάσσια ζώνη θα μπορεί να συμμετάσχει σε ένα ή δύο προγράμματα που θα καλύπτουν μία ζώνη συνεργασίας, όπως επί παραδείγματι η Βόρειος Θάλασσα ή ο Ατλαντικός. Ο κατάλογος των προτεραιοτήτων και μέτρων που προβλέπονται για την πτυχή αυτή είναι εξαντλητικός αλλά περιλαμβάνει μεγάλες δυνατότητες για την ανάληψη ή την ενίσχυση της συνεργασίας μεταξύ θαλάσσιων ζωνών, όπως είναι η προώθηση μεταφορικών μέσων που σέβονται περισσότερο το περιβάλλον, όπως οι θαλάσσιες μεταφορές, η εσωτερική ναυσιπλοΐα και οι σιδηροδρομικές μεταφορές.

Επιπροσθέτως, προκειμένου να ληφθούνπόψη τα αιτήματα που εκφράστηκαν από τις σχετικές περιφέρειες, η Επιτροπή εξετάζει την συμπερίληψη, στους τελικούς προσανατολισμούς, μιας μεγάλης ευελιξίας στα μέτρα που είναι επιλέξιμα για συνεργασία μεταξύ θαλάσσιων περιφερειών. Οι διάφοροι τύποι συνεργασίας θα μπορούν έτσι να καλυφθούν από το πρόγραμμα Interreg, ιδίως από τη δυνατότητα που προσφέρεται στις περιφέρειες αυτές να διαθέτουν έναν ειδικό άξονα προτεραιότητας στο πλαίσιο των μελλοντικών προγραμμάτων Interreg III B.

(1) COM(1999)479 τελικό.